Diari Oficial de la Generalitat Valenciana


Sumari del DOGV 5255, del 10-05-2006 (2006/5385)

ORDE de 26 d'abril de 2006, de la Conselleria d'Agricultura, Pesca i Alimentació, per la qual es regula el procediment per a la sol·licitud, tramitació i concessió d'ajudes destinades a la reconversió de determinades espècies fructícoles.
----------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5255

Data del DOGV
:   10-05-2006

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2006/5385


Data del document
:   26-04-2006

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * fruticultura
    * suport econòmic
    * legislació
    * producció agrícola alternativa
    * ajuda a l'agricultura

ORDE de 26 d'abril de 2006, de la Conselleria d'Agricultura, Pesca i Alimentació, per la qual es regula el procediment per a la sol·licitud, tramitació i concessió d'ajudes destinades a la reconversió de determinades espècies fructícoles. [2006/F5385]  
El Ministeri d'Agricultura, Pesca i Alimentació, per mitjà del Reial Decret 358/2006, de 24 de març, va establir les bases reguladores per a la concessió d'ajudes destinades la reconversió de plantacions de determinades espècies fructícoles.  
La Conselleria d'Agricultura, Pesca i Alimentació en esta orde preveu una ajuda, que s'emmarca en el Pla Millorar, per a aquells agricultors interessats a arrancar la seua plantació de fruiters i realitzar una de nova amb espècies o i o varietats més adequades.  
Donada la importància que té la fruita dolça a la Comunitat Valenciana i en particular tradicionalment en determinades comarques, es considera necessari complementar l'ajuda establida pel Ministeri d'Agricultura, Pesca i Alimentació amb una altra de la Generalitat Valenciana que complete les quanties sense superar els límits màxims d'ajuda establits.  
ORDENE  
Apartat 1. Objecte i activitats susceptibles de subvenció  
1. L'objecte de l'orde és establir les bases reguladores i convocar subvencions complementàries a les establides en el Reial Decret 358/2006, de 24 de març, destinades als titulars d'explotacions de determinades espècies fruiteres, situades en el territori de la Comunitat Valenciana, que realitzen una reconversió varietal de plantacions de les espècies esmentades en l'esmentada norma.  
2. Seran objecte de subvenció les activitats següents:  
a) L'arrancada i la nova plantació.   
b) Les inversions complementàries per a estructures d'asprada per a la pomera i la perera destinada a afavorir i dirigir el seu desenrotllament i, les instal·lacions de reg en parcel·les que ja estiguen sent cultivades en regadiu sempre que s'haja realitzat l'arrancada i s'execute una nova plantació.  
Apartat 2. Beneficiaris  
Podran ser beneficiaris els titulars d'explotacions que acrediten la viabilitat econòmica d'estes conforme a allò que s'ha definit en l'apartat 17, de l'article 2, del Reial Decret 613/2001, de 8 de juny, i les plantacions del qual complisquen els requisits següents:  
. Complisquen les normes mínimes en matèria de medi ambient, en els termes recollits en l'apartat 1.e) de l'article 4 del Reial Decret 613/2001.   
. Les parcel·les hauran de totalitzar una superfície mínima de 0,5 hectàrees i estar actualitzada la seua identificació en els registres corresponents.  
. Tinguen una densitat mínima de 360 plantes/hectàrea i amb més de sis anys d'edat, que no presenten estat d'abandó i no incloguen altres cultius associats.  
. No hagen sigut objecte de subvenció en els últims sis anys en concepte de programes que incloguen alguna de les activitats que són auxiliades en la present orde.  
Així mateix serà requisit per a obtindre la condició de beneficiari de la present ajuda els titulars de les explotacions que:  
a) Estiguen afiliats a una organització de productors de fruites i hortalisses (endavant OPFH) legalment reconeguda segons el Reglament(CE) número 2200/1996, del Consell, de 28 d'octubre de 1996, pel qual s'establix l'organització comuna de mercats de fruites i hortalisses.  
b) No estiguen afiliats a una OPFH i que:  
. Presenten un acord de comercialització de tota la seua producció de fruita durant els tres anys següents a la percepció de l'ajuda, amb una OPFH o una altra entitat que estiga donada d'alta en l'Impost d'Activitats Econòmiques (endavant IAE), per a l'activitat comercialitzadora. En el cas que el beneficiari no dispose de més fruita que procedisca de la plantació que reconvertirà, este acord serà de la fruita de la nova plantació, durant els tres anys següents a l'entrada en producció d'esta, o que,  
. Comercialitzen la seua pròpia producció, justificant que disposen d'instal·lacions de condicionament de la producció que es troben donades d'alta en el IAE per a l'activitat comercialitzadora.  
Apartat 3. Pla de reconversió  
1. Les OPFH, així com les seues associacions oficialment reconegudes segons el Reglament(CE) número 2200/1996, del Consell, que desitgen realitzar un pla de reconversió el faran col·lectivament per al conjunt dels seus socis que estiguen interessats.  
Els no afiliats a una OPFH presentaran el seu pla de reconversió de forma individual.   
2. Els plans de reconversió tindran una vigència de 4 anys com a màxim i hauran de contindre, almenys, la informació següent:   
a) Identificació del beneficiari o beneficiaris del pla.  
b) Superfície total a reconvertir en el pla.  
c) Calendari d'execució.  
d) Àmbit geogràfic d'aplicació del pla, indicant municipi i parcel·la afectada.  
e) Per a cada parcel·la objecte de l'arrancada i que siga sol·licitada l'ajuda, les dades següents:  
1r Espècie. Varietat.  
2n Identificació i superfície.  
3r Densitat de plantació (nombre d'arbres per hectàrea).  
f) Per a cada parcel·la objecte de nova plantació:  
1r Espècie. Varietat.  
. Serà realitzada amb material certificat preferentment o bé amb material CAC Conformitas Agraris Comunitatis), justificant-se el seu origen, amb albarà, passaport fitosanitari i factura d'adquisició de viverista amb el títol de productor seleccionats o multiplicador de fruiters.   
2n Identificació de la superfície.  
La parcel·la haurà de tindre una superfície mínima de 0,5 hectàrees.  
3r Cultiu existent en el moment de la sol·licitud.  
4t Densitat expressada en nombre d'arbres per hectàrea que es preveu aconseguir.  
A este respecte la densitat serà igual o superior a 600 arbres per hectàrea en els fruiters de pinyol i de 1.250 arbres en els de llavor.  
g) Justificació tecnicoeconòmica de la viabilitat del pla, amb indicació de les produccions anuals actuals, una motivació per la qual es procedix a l'arrancada i substitució de les plantacions existents. L'esmentada justificació haurà d'incloure un pla de comercialització en què es justifique que disposen d'eixides normals en el mercat per a la nova producció.  
3. Només podrà presentar-se un pla de reconversió durant el període d'aplicació establit en l'esmentat Reial Decret 358/2006.  
4. Les OPFH designaran un representant encarregat de les relacions amb l'administració per al seguiment del Pla de Reconversió.  
Apartat 4. Quantia i finançament de les ajudes  
Els imports màxims per hectàrea per a les inversions segons espècie no superaran les quantitats següents   
Espècie a plantar Cost màxim   
 arrancada i Inversions complementàries  
 plantació/ha Estruc.Asprad Instal·lacions   
 reg  
Pomera 11.000 2.500 2.500  
Perera 11.000 2.500 2.500  
Cirerer 11.000 - 3.000  
Prunera 11.000 - 3.000  
Bresquilla 10.000 - 3.000  
Nectarina 10.000 - 3.000  
L'ajuda màxima aportada per la Generalitat Valenciana per a cada expedient serà equivalent a la màxima prevista pel Ministeri d'Agricultura, Pesca i Alimentació els percentatges de la qual figuren en els articles 7 i 8 del Reial Decret 358/2006.  
Mitjançant una resolució del subsecretari es dictaran els imports màxims admissibles per a les despeses realitzades per mitjans propis establint uns mòduls per a cada una de les activitats susceptibles de subvenció.  
El finançament de les ajudes serà a càrrec del capítol VII, programa 714.20, línia T0193, de l'exercici 2006 i següents. La concessió de les ajudes previstes en la present orde quedarà condicionat a l'existència de crèdit adequat i suficient en els pressupostos de la Generalitat de cada un dels exercicis. Per a l'any 2006 l'import global màxim serà 5.000 euros.  
Apartat 5. Sol·licituds  
Les sol·licituds es presentaran segons el model que figura en l'annex. El termini de presentació de sol·licituds anual finalitzarà l'1 maig de cada any i adjuntaran almenys, el pla de reconversió en els termes que establix l'article 6 del Reial Decret 358/2006, sense perjuí de les possibles modificacions de termini que s'establisquen en la normativa estatal, i quedarà condicionat a la publicació de l'import global màxim. Junt amb la sol·licitud, l'interessat haurà d'aportar la documentació següent:  
a) Fotocòpia del NIF del titular i el seu representant, si escau.  
b) Justificació de pertinença, si s'escau, a OPFH i acord subscrit pels productors participants de la reconversió o per a sol·licituds individuals acord de comercialització o disponibilitat d'instal·lacions de acondicionament de la producció i que es troben donades d'alta en l'IAE per a l'activitat comercialitzadora.  
c) Manteniment de tercers, si no està donat d'alta .  
d) Autorització del propietari de la parcel·la (si no coincidix amb el titular de l'explotació).  
e) Acreditació de la viabilitat econòmica de l'explotació conforme a allò que s'ha definit en l'apartat 17, de l'article 2, del Reial Decret 613/2001. L'acreditació de la viabilitat econòmica i el càlcul d'esta es realitzarà segons es recull en els capítols III i IV de l'Orde de 20.12.2001, de la Conselleria d'Agricultura, Pesca i Alimentació, per a l'aplicació a la Comunitat Valenciana del reial decret mencionat.  
f) Si escau, documentació que acredite la condició de jove agricultor i que es troba en els seus primers cinc anys d'activitat segons ho definix l'apartat 7, de l'article 2, del Reial Decret 613/2001.  
g) Si escau, acreditació de la condició d'agricultor professional, per a açò haurà d'aportar, com a mínim, la declaració de la renda corresponent a l'exercici 2004 i l'informe de vida laboral sense perjuí que se li puga requerir posteriorment alguna documentació addicional.  
h) Pla de reconversió amb el contingut senyalat en l'apartat 3, que aporte pressupost detallat de les inversions a realitzar i, si escau, factura proforma de les inversions complementàries previstes. En este últim cas, i d'acord a l'article 31 de la Llei 38/2003, General de Subvencions, si la inversió supera la quantia de 30.000 euros en el supòsit de cost per execució d'obra, o de 12.000 euros en el supòsit de subministraments de béns d'equip, el beneficiari haurà de sol·licitar com a mínim tres ofertes de diferents proveïdors, amb caràcter previ a la contracció del compromís per a la prestació del servici o lliurament del bé.  
i) Declaració responsable sobre el compliment de les normes mínimes en matèria de medi ambient en els termes recollits en l'apartat 1.e) de l'article 4 del Reial Decret 613/2001.   
j) Declaració responsable de no estar subjecte a les prohibicions per obtindre la condició de beneficiari establides en l'article 13 de la Llei 38/2003, General de Subvencions  
k) Declaració responsable del sol·licitant sobre el compliment de la normativa d'integració laboral de persones amb discapacitat o, si escau, l'exempció de l'esmentada obligació, segons establix el Decret 279/2004, de 17 de desembre, del Consell, pel qual es regulen procediments de contractació administrativa i de concessió de subvencions per al foment de l'ocupació de les persones amb discapacitat.   
l) Declaració responsable de no haver sigut objecte, en els últims 6 anys, d'ajudes a programes que incloguen algunes de les ajudes que subvencionen.  
Els impresos normalitzats per a emplenar els diferents tràmits descrits anteriorment es poden trobar en els llocs de tramitació, centres PROP de la Generalitat Valenciana o pàgina web d'esta (http:// www.gva.es).  
Apartat 6. Compromisos dels beneficiaris  
A més de les obligacions esmentades en l'article 14 de la Llei 38/2003, de 17 de novembre, General de Subvencions, els beneficiaris de l'ajuda hauran d'adoptar els compromisos següents:  
1. Comunicar com a mínim amb dos mesos d'antelació la data en què s'efectuaran l'arrancada i la modernització de les plantacions.  
2. Arrancar la plantació objecte de subvenció abans del 31 de març de 2011 i destruir els arbres arrancats amb la finalitat d'evitar la propagació de plagues i malalties.  
3. Realitzar la nova plantació amb varietat diferent de l'arrancada o amb una altra espècie de les esmentades en l'article 1 del Reial Decret 538/2006 i en una superfície no inferior a l'arrancada en qualsevol parcel·la de l'explotació dins dels terminis esmentats, entre la notificació de la concessió de l'ajuda i el 31 de març de 2011 d'acord amb les directrius tècniques que establisca la comunitat autònoma.  
4. Mantindre les noves plantacions cultivades de manera sostenible i en condicions d'obtindre un rendiment òptim de cultiu, d'acord amb les condicions agroclimàtiques de la zona on es troben ubicades, durant un període mínim de cinc anys a partir de la seua plantació.  
Apartat 7. Criteris de distribució de fons i gestió de la subvenció  
La instrucció del procediment de concessió de subvencions i l'emissió de la proposta de resolució correspon a l'Àrea de Foment i Garantia Agrària de la Conselleria d'Agricultura, Pesca i Alimentació que com a òrgan competent per a la instrucció realitzarà d'ofici totes les actuacions que estime necessàries per a la determinació, coneixement i comprovació de les dades en virtut de les quals s'ha de formular la proposta de resolució, i que remetrà a l'òrgan col·legiat les sol·licituds avaluades.  
L'òrgan col·legiat que formula la proposta de concessió segons preveu l'article 22 de la Llei 38/2003, General de Subvencions, estarà compost pel cap del Servici de Producció Vegetal i dos tècnics del Servici de Producció Vegetal nomenats pel subsecretari per delegació del conseller. En el cas que les sol·licituds presentades superen el pressupost assignat, es valoraran estes per l'òrgan col·legiat segons el següent criteri.  
En primer lloc, s'atendran les sol·licituds presentades a través dels plans de reconversió en el si de la OPFH. S'auxiliaran plans complets fins esgotar les hectàrees. Les sol·licituds presentades per les OPFH seran ordenades pel major percentatge que presente les sol·licituds dels agricultors professionals.  
En el cas de no aconseguir atendre una sol·licitud de OPFH completa s'atendran els agricultors professionals i dins d'estos els de major a menor superfície.  
Ateses les sol·licituds presentades a través de les OPFH s'atendran les sol·licituds individuals presentades pels agricultors professionals, i dins d'estos els de nombre més gran d'hectàrees a reconvertir en la seua sol·licitud. Finalment, s'atendran les sol·licituds individuals de la resta d'agricultors ordenades de major a menor superfície sol·licitada.  
En tot cas, tant per al grup d'agricultors professionals com per als no professionals, es donarà preferència a aquells sol·licitants que acrediten ocupar major percentatge de treballadors discapacitats en la seua plantilla, o bé es comprometen a contractar un percentatge major de treballadors discapacitats durant l'àmbit temporal de l'ajuda.  
En el termini màxim de sis mesos a partir de la corresponent convocatòria per delegació el subsecretari dictarà i notificarà les resolucions als interessats. Transcorregut este termini sense haver-se dictat una resolució expressa s'entendrà desestimat en els termes previstos en l'article 44 de la Llei 30/1992, de 26 de novembre.  
Davant de l'esmentada resolució procedirà el recurs de reposició davant del mateix òrgan que el va dictar, en el termini d'un mes a comptar des de l'endemà a aquell en què tinga lloc la notificació, de conformitat amb el que establixen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i de Procediment Administratiu Comú, en la seua redacció donada per la Llei 4/1999 o bé directament recurs contenciós administratiu en el termini de dos mesos, comptats des de l'endemà a la seua publicació, de conformitat amb el que establixen els articles 10 i 46 de la Llei de la Jurisdicció Contenciosa Administrativa.   
Apartat 8. Justificació de la inversió i pagament  
El beneficiari de l'ajuda comunicarà a la Conselleria d'Agricultura, Pesca i Alimentació la finalització de les operacions.  
El pagament de l'ajuda es farà efectiu en el termini de dos mesos a partir de la comprovació de la finalització de les operacions per part dels tècnics de la Conselleria i amb un informe previ favorable del cap de la Secció de la Direcció Territorial que corresponga.  
La justificació de l'ajuda es farà com es preveu en l'article 30 i 31 de la Llei 38/2003, General de Subvencions. En el cas que les operacions objectiu de la subvenció s'hagen realitzat pel mateix agricultor, els costos unitaris a tant alçat no podran superar els imports dels mòduls que s'establiran segons allò que s'ha indicat en l'apartat 4 d'esta orde. En qualsevol cas es requerirà la factura definitiva de les plantes del viver autoritzat i del materials d'asprada o d'instal·lació de reg si escau.  
Per a justificar els plançons de la nova plantació es presentarà albarà, passaport fitosanitari i factura d'adquisició de viverista que tinga el títol de productor seleccionats o multiplicador de fruiters i el material serà certificat preferentment o bé amb material CAC Conformitas Agraris Comunitatis.  
Apartat 9. Obligacions fiscals  
La presentació de la sol·licitud per part del beneficiari comportarà l'autorització a l'òrgan gestor per demanar els certificats d'estar al corrent de les obligacions fiscals (Agència Tributària i Generalitat Valenciana) i davant de la Seguretat Social  
Apartat 10. Compatibilitat  
Les ajudes regulades en la present orde seran només compatibles amb les regulades en el Reial Decret 358/2006, de 24 de març, per la qual s'establixen les bases reguladores per a la concessió d'ajudes destinades a la reconversió de plantacions de determinades espècies fruiteres, tenint en compte el que disposa l'article 8 de l'esmentat reial decret.  
Apartat 11. Delegació  
Es deleguen en el subsecretari d'Agricultura, Pesca i Alimentació, les facultats relatives a dictar les resolucions de la concessió i pagament de les ajudes previstes en la present orde.  
Apartat 12. Devolució quantitats indegudament rebudes  
Els beneficiaris de les ajudes procediran al reintegrament de les quantitats indegudament percebudes i els serà exigit l'interés de demora des del moment del pagament de la subvenció en els casos següents:  
a) Incompliment de l'obligació de justificació o justificació insuficient de les despeses subvencionades.  
b) Obtenció de la subvenció sense reunir les condicions requerides per a això.  
c) Incompliment de la finalitat per a la qual la subvenció va ser concedida.  
d) Incompliment de les obligacions imposades per l'administració als beneficiaris amb motiu de la concessió de la subvenció.  
Quan la falta de justificació de les despeses subvencionables siga parcial, el reintegrament de la subvenció serà el que corresponga a estes despeses no justificades. Els incompliments a què es referixen els apartats b), c) i d) donaran lloc al reintegrament total de la subvenció percebuda.  
El procediment de reintegrament de les quantitats percebudes es regirà pel que establix el títol II de la Llei 38/2003, de 17 de novembre, General de Subvencions, i en les disposicions generals sobre procediments administratius contingudes en el títol VI de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.  
Apartat 13. Revisió  
Tota alteració de les condicions que es tenen en compte per a la concessió de la subvenció podrà donar lloc a la modificació de la resolució de concessió.  
Apartat 14  
Es faculta el subsecretari perquè dicte les resolucions necessàries per al desenrotllament i aplicació d'esta orde.  
Apartat 15  
Per a l'any 2006 s'amplia el termini de presentació de sol·licituds que establix l'article 5, fins al 15 de maig de l'esmentat any. Sense perjuí de les possibles modificacions de termini que s'establisquen en la normativa estatal.  
Apartat 16  
El pagament de les ajudes concedides quedarà condicionat a la decisió positiva de la Comissió Europea sobre compatibilitat d'estes amb el mercat comú, d'acord amb el que establix l'article 88 del Tractat Constitutiu de la Unió Europea. L'esmentada condició haurà de figurar en les resolucions de concessió de l'ajuda.  
València, 26 d'abril de 2006  
El conseller d'Agricultura, Pesca i Alimentació,  
JUAN GABRIEL COTINO FERRER